ΚΕΝΤΡΙΚΗ ΕΠΙΤΡΟΠΗ ΟΡΓΑΝΩΣΗΣ ΔΙΑΔΙΚΑΣΙΩΝ ΕΞΕΤΑΣΕΩΝ ΚΑΙ ΚΛΗΡΩΣΗΣ (Κ.Ε.Ο.Δ.Ε.Κ.)

ΕΞΕΤΑΣΕΙΣ ΓΙΑ ΕΙΣΑΓΩΓΗ ΣΤΑ ΠΡΟΤΥΠΑ, ΔΗΜΟΣΙΑ ΩΝΑΣΕΙΑ και ΠΡΟΤΥΠΑ ΕΚΚΛΗΣΙΑΣΤΙΚΑ ΣΧΟΛΕΙΑ 2025

ΟΔΗΓΙΕΣ ΠΡΟΣ ΓΙΑ ΤΟΥΣ ΓΟΝΕΙΣ ΚΑΙ ΥΠΟΨΗΦΙΟΥΣ ΜΑΘΗΤΕΣ ΚΑΙ ΜΑΘΗΤΡΙΕΣ

**Α. Πριν τις εξετάσεις**

1. Η διεξαγωγή της δοκιμασίας (τεστ δεξιοτήτων) λαμβάνει χώρα στις εγκαταστάσεις των Προτύπων, Δημόσιων Ωνάσειων Σχολείων και άλλων σχολείων που ορίσθηκαν ως εξεταστικά κέντρα. Τα παραπάνω εξεταστικά κέντρα (Ε.Κ.) έχουν ορισθεί από την οικεία Π.Δ.Ε..

2. **Η κατανομή των μαθητών στα Εξεταστικά Κέντρα ανακοινώθηκε από την Πέμπτη, 17 Απριλίου 2025** και μετά τις τυχόν διορθώσεις οριστικά μετά από τυχόν διορθώσεις την **Δευτέρα, 28 Απριλίου 2025** με:

 α) Ανάρτηση **στην ιστοσελίδα των Ε.Κ.** στην οποία θα αναφέρονται μόνο **ο κωδικός αίτησης του υποψηφίου**, το Εξεταστικό Κέντρο, η προτίμηση των σχολικών μονάδων και το ΝΑΙ η ΟΧΙ της ειδικής κατηγορίας.

β) **Αναγραφή στην αίτηση** που θα εκτυπωθεί από τους γονείς και κηδεμόνες των υποψηφίων **από την Τετάρτη 30 Απριλίου 2025.** Την εκτυπωμένη αίτηση, με αναγραμμένα τον 6ψήφιο κωδικό υποψηφίου και το εξεταστικό κέντρο, οι υποψήφιοι **οφείλουν να την προσκομίσουν κατά την είσοδό τους στο εξεταστικό κέντρο την ημέρα των εξετάσεων**.

γ) Επίσης, **την Τετάρτη 30/4/2025 με αποστολή** μηνύματος **SMS** στους γονείς και κηδεμόνες των υποψηφίων από το ΜΙNEDU.GOV, που έχουν δηλώσει αριθμό κινητού τηλεφώνου στην πλατφόρμα των αιτήσεων.

Η κατανομή των υποψηφίων σε αίθουσες εντός του Ε.Κ. θα γνωστοποιηθεί την ημέρα των εξετάσεων **μόνο στους πίνακες ανακοινώσεων εντός των χώρων του σχολείου στο οποίο θα εξετασθούν οι μαθητές/τριες,** την ώρα που οι υποψήφιοι εισέρχονται για τη γραπτή δοκιμασία (τεστ) και όχι νωρίτερα.

Η κατανομή των επιτηρητών και των μαθητών στις αίθουσες του Εξεταστικού Κέντρου γίνεται γνωστή στους επιτηρητές μόνο κατά την προσέλευσή τους στο εξεταστικό κέντρο κατά την ημέρα των εξετάσεων και όχι νωρίτερα.

Οι μαθητές θα πρέπει να έχουν **εξασφαλίσει** **πριν την ημέρα εξετάσεων** και να έχουν μαζί τους κατά την προσέλευση στο Ε.Κ.:

1. το **έγγραφο της ταυτοπροσωπίας τους** το οποίο πρέπει **να είναι σε ισχύ**, (δελτίο αστυνομικής ταυτότητας ή διαβατήριο για υποψήφιους άνω των 12, αλλιώς ταυτοπροσωπία από Κ.Ε.Π. για όσους δεν έχουν συμπληρώσει τα 12 έτη).
2. **εκτυπωμένη την αίτησή τους** από την πλατφόρμα των αιτήσεων, **στην οποία και αναγράφεται ο εξαψήφιος κωδικός υποψηφίου** **και το εξεταστικό κέντρο**.

Την Παρασκευή 2/5/2025 το απόγευμα και αμέσως μετά την κλήρωση για την εισαγωγή στα Πειραματικά Σχολεία, θα πραγματοποιηθεί μέσω ηλεκτρονικής κληρωτίδας η **απόδοση τυχαίων αριθμών** στους υποψηφίους μαθητές και μαθήτριες των Προτύπων Σχολείων, προκειμένου να χρησιμοποιηθούν για την κατάταξη τους **στην περίπτωση της ισοβαθμίας μετά τη βαθμολόγηση των γραπτών**. Ο κατάλογος των τυχαίων αριθμών θα γνωστοποιηθεί με ανάρτηση στην ιστοσελίδα της Δ.Ε.Π.Π.Σ. και της Δ.Ε.ΔΗΜ.Ω.Σ..

**ΠΡΟΣΟΧΗ: αυτός ο αριθμός δεν είναι ο εξαψήφιος κωδικός που θα αναγραφεί στο απαντητικό φύλλο κατά την γραπτή δοκιμασία.**

**Β. Την ημέρα των εξετάσεων:**

* Οι υποψήφιοι/ες μαθητές/τριες προσέρχονται και αποχωρούν από το Ε.Κ. με ευθύνη των γονέων τους.
* Οι υποψήφιοι/ες **εισέρχονται στο Ε.Κ. τουλάχιστον μία ώρα πριν την έναρξη της γραπτής δοκιμασίας, έως τις 9:00 π.μ., οπότε και κλείνει η είσοδος του Εξεταστικού Κέντρου**. Η ώρα έναρξης της γραπτής δοκιμασίας είναι 10:00 π.μ.
* Η διάρκεια της γραπτής δοκιμασίας είναι

**150 λεπτά για τα Πρότυπα Γυμνάσια** και τα **Δημόσια Ωνάσεια Γυμνάσια** και

**225 λεπτά για τα Πρότυπα Εκκλησιαστικά Γυμνάσια**,

**180 λεπτά για τα Πρότυπα Λύκεια** και τα **Δημόσια Ωνάσεια Λύκεια**

**240 λεπτά για τα Πρότυπα Εκκλησιαστικά Λύκεια**.

Για υποψήφιους με ειδικές εκπαιδευτικές ανάγκες ο χρόνος εξέτασής τους είναι επαυξημένος κατά 45 λεπτά.

* Δυνατή αποχώρηση δίνεται μία ώρα μετά την έναρξη της γραπτής δοκιμασίας.
* Κατά την είσοδο των υποψηφίων μαθητών/τριών στο σχολείο, ελέγχονται τα στοιχεία τους με βάση τις καταστάσεις υποψηφίων. Στο προαύλιο του σχολείου υπάρχουν αναρτημένοι πίνακες με τα ονόματα των υποψηφίων ανά αίθουσα σε αλφαβητική σειρά, εκτός των μαθητών/τριών με ειδικές εκπαιδευτικές ανάγκες.

Οι υποψήφιοι/ες χωρίζονται σε ομάδες ανά αίθουσα και πηγαίνουν στην αίθουσα συνοδεία του ενός των επιτηρητών.

* Οι υποψήφιοι/ες μαθητές/τριες οφείλουν να προσκομίσουν, **την αστυνομική ταυτότητά τους ή το διαβατήριο σε ισχύ (άνω των 12 ετών), ή την ταυτοπροσωπία ή διαβατήριο σε ισχύ (κάτω των 12 ετών),** καθώς και την **εκτυπωμένη αίτηση**  που φέρει τον εξαψήφιο κωδικό υποψηφίου για την πλήρη ταυτοποίησή τους και το εξεταστικό κέντρο.
* Αποκλείονται από τη συμμετοχή στις εξετάσεις οι μαθητές/μαθήτριες που:
	+ δεν έχουν δηλώσει συμμετοχή στις εξετάσεις,
	+ δεν έχουν αποδεικτικό ταυτοπροσωπίας,
	+ δεν συμμορφώνονται με τις υποδείξεις των επιτηρητών με αποτέλεσμα να παρακωλύουν τη διεξαγωγή των εξετάσεων.
* Οι υποψήφιοι/ες επιτρέπεται να έχουν μαζί τους ένα μπουκάλι νερό, σκούρο μπλε ή μαύρο στυλό διαρκείας και γεωμετρικά όργανα.
* Δεν επιτρέπεται η χρήση διορθωτικού, γόμας, ούτε αριθμομηχανής.
* Τα κινητά τηλέφωνα και ρολόγια τύπου smart watch απαγορεύονται. Παραδίδονται στους επιτηρητές/τριες κατά την είσοδο στην αίθουσα απενεργοποιημένα πλήρως και φυλάσσονται με το όνομα του υποψηφίου.
* Οι επιτηρητές/τριες υποδεικνύουν στους μαθητές/τριες τη θέση τους στα θρανία σύμφωνα με τις καταστάσεις. Αν στην ίδια αίθουσα εξετάζονται αδέλφια, θα πρέπει να ληφθεί μέριμνα ώστε να μην κάθονται σε διαδοχικά θρανία.
* Στη συνέχεια, οι επιτηρητές/τριες δίνουν σε κάθε μαθητή το απαντητικό φύλλο και τους ενημερώνουν για τον τρόπο συμπλήρωσης του.
* Οι υποψήφιοι/ες για την εισαγωγή **στην Α’ τάξη** **Προτύπου ή/και Ωνασείου Γυμνασίου** αξιολογούνται σε δεξιότητες που απέκτησαν κατά τη διάρκεια της φοίτησής τους στο Δημοτικό Σχολείο, σχετικές με την κατανόηση κειμένων της Ελληνικής Γλώσσας και τα Μαθηματικά, στο πλαίσιο μιας **ενιαίας δοκιμασίας διάρκειας 150 λεπτών.** Στην Κατανόηση Κειμένων Ελληνικής Γλώσσας ελέγχονται οι ικανότητες των μαθητών/-τριών στην κατανόηση γραπτών κειμένων ποικίλων ειδών και περιεχομένου (λογοτεχνικά κείμενα, απλά άρθρα εφημερίδων ή περιοδικών, πολυτροπικά κείμενα κ.λπ.) καθώς και στη χρήση βασικών γραμματικών και συντακτικών φαινομένων. Στα Μαθηματικά ελέγχονται οι ικανότητες των μαθητών/-τριών στην κατανόηση και στην επίλυση προβλημάτων κυρίως της καθημερινής ζωής αλλά και προβλημάτων με απλές αριθμητικές πράξεις.
* Οι υποψήφιοι/ες για την εισαγωγή στην **Α’ Λυκείου Προτύπου ή/και Ωνασείου Λυκείου** αξιολογούνται σε γνώσεις και δεξιότητες που απέκτησαν κατά τη διάρκεια της φοίτησής τους στο Γυμνάσιο, σχετικές με την κατανόηση κειμένων της Ελληνικής Γλώσσας και τα Μαθηματικά στο πλαίσιο μιας **ενιαίας δοκιμασίας διάρκειας 180 λεπτών.** Ειδικότερα: Στο γνωστικό πεδίο της κατανόησης κειμένων Ελληνικής Γλώσσας εξετάζονται οι ικανότητες στην κατανόηση γραπτών κειμένων ποικίλων ειδών και περιεχομένου (λογοτεχνικά κείμενα, άρθρα από εφημερίδες και περιοδικά, επιστολές, απλά δοκίμια, πολυτροπικά κείμενα κ.λπ.), καθώς και στη χρήση βασικών γραμματικών και συντακτικών φαινομένων. Στο γνωστικό πεδίο των Μαθηματικών εξετάζονται οι ικανότητες των μαθητών/-τριών στην κατανόηση και στην επίλυση προβλημάτων της καθημερινής ζωής αλλά και αριθμητικές, αλγεβρικές, γεωμετρικές, στατιστικές γνώσεις και δεξιότητες.
* Οι υποψήφιοι για την εισαγωγή στα **Πρότυπα** **Εκκλησιαστικά Γυμνάσια** αξιολογούνται σε γνώσεις και δεξιότητες που απέκτησαν κατά τη διάρκεια της φοίτησής τους στο Δημοτικό, σχετικές με την κατανόηση κειμένων της Ελληνικής Γλώσσας, τα Μαθηματικά και επιπλέον με τα θρησκευτικά, στο πλαίσιο **μιας ενιαίας δοκιμασίας διάρκειας 225 λεπτών.** Η εξέταση της Ελληνικής Γλώσσας και των Μαθηματικών γίνεται σε κοινά θέματα με τους υποψήφιους για εισαγωγή στα Πρότυπα Σχολεία. Ειδικότερα όσον αφορά στα Θρησκευτικά ελέγχονται οι δεξιότητες των μαθητών στην αναγνώριση βασικών στοιχείων της ορθόδοξης χριστιανικής πίστης και της εκκλησιαστικής ζωής και τα θέματα του γνωστικού αντικειμένου των θρησκευτικών συνοδεύονται από βοηθητικό υλικό, όπως κείμενα και ασκήσεις, το οποίο αξιοποιείται από τους υποψήφιους.
* Οι υποψήφιοι για την εισαγωγή στα **Πρότυπα** **Εκκλησιαστικά Λύκεια** αξιολογούνται σε γνώσεις και δεξιότητες που απέκτησαν κατά τη διάρκεια της φοίτησής τους στο Γυμνάσιο σχετικές με την κατανόηση κειμένων της Ελληνικής Γλώσσας, τα Μαθηματικά και τα Θρησκευτικά, στο πλαίσιο **μιας ενιαίας δοκιμασίας διάρκειας τεσσάρων (4) ωρών**. Η εξέταση της Ελληνικής γλώσσας και των Μαθηματικών γίνεται σε κοινά θέματα με τους υποψήφιους για εισαγωγή στα Πρότυπα Σχολεία. Στο γνωστικό πεδίο των Θρησκευτικών ελέγχονται οι ικανότητες των μαθητών να αναγνωρίζουν βασικά στοιχεία της ορθόδοξης χριστιανικής πίστης και της εκκλησιαστικής ζωής.
* Οι υποψήφιοι/ες θα εξεταστούν στα παραπάνω πεδία, στο πλαίσιο μιας ενιαίας δοκιμασίας. **Για την εισαγωγή στα** **Πρότυπα Σχολεία**, **το σύνολο των ερωτήσεων είναι 40,** 20 για τα Μαθηματικά και 20 για την κατανόηση κειμένου της Ελληνικής Γλώσσας**.**

**Για την εισαγωγή στα Πρότυπα Εκκλησιαστικά Σχολεία, το σύνολο των ερωτήσεων είναι 60, 20 για τα Μαθηματικά, 20 για την κατανόηση κειμένου της Ελληνικής Γλώσσας και 20 για τα Θρησκευτικά.**

* **Όλες οι ερωτήσεις είναι πολλαπλής επιλογής. Οι 10 ερωτήσεις σε κάθε γνωστικό αντικείμενο έχουν 4 πιθανές απαντήσεις και κάθε σωστή απάντηση μοριοδοτείται με 2 μονάδες και 10 ερωτήσεις σε κάθε γνωστικό αντικείμενο έχουν 5 πιθανές απαντήσεις και μοριοδοτούνται με 3 μονάδες.**
* Το σύνολο των αξιολογικών μονάδων είναι 100 για τα Πρότυπα Σχολεία και 150 για τα Πρότυπα Εκκλησιαστικά Σχολεία. Δεν υπάρχει αρνητική βαθμολόγηση**.**
* **Για την εισαγωγή στα Δημόσια Ωνάσεια Σχολεία** **το σύνολο των ερωτήσεων είναι 50,** 25 για τα Μαθηματικά και 25 για την κατανόηση κειμένου της Ελληνικής Γλώσσας. **Όλες οι ερωτήσεις είναι πολλαπλής επιλογής. Όλες οι ερωτήσεις σε κάθε γνωστικό αντικείμενο έχουν 4 πιθανές απαντήσεις. Η κάθε σωστή απάντηση μοριοδοτείται με 2 μονάδες.**
* Δεν προβλέπεται διαδικασία αναβαθμολόγησης.

• Ο/Η μαθητής/τρια **ΔΕΝ γράφει το όνομά του/της στο απαντητικό φύλλο ούτε κάτι άλλο παρά μόνο τον εξαψήφιο κωδικό του** ως υποψηφίου στη προκαθορισμένη θέση (κουτάκια), το οποίο αντιγράφουν προσεκτικά από την εκτυπωμένη αίτηση. Οι μαθητές/τριες σε κάθε απάντηση πρέπει να **μαυρίζουν όλο το κενό ενός και μόνο κύκλου** αυτού που κρίνουν ως σωστή απάντηση, ώστε να είναι εφικτή η οπτική ανάγνωση από το ειδικό μηχάνημα που χρησιμοποιείται για την αυτοματοποιημένη διόρθωση των απαντήσεων. Εάν ο κύκλος είναι διαγραμμένος με Χ ή υπάρχει μαυρισμένος κύκλος πέραν του ενός ή και οποιαδήποτε άλλο αχνό επιπλέον σημάδι, το μηχάνημα ακυρώνει εντελώς την απάντηση, ακόμη και αν ο υποψήφιος έχει επιλέξει τη σωστή.

 • Οι επιτηρητές/τριες **ελέγχουν τα στοιχεία ταυτότητας** του/της μαθητή/τριας καθώς **και αν έχει γράψει σωστά τον εξαψήφιο κωδικό** υποψηφίου στο απαντητικό φύλλο.

* Σε περίπτωση λάθους στη συμπλήρωση του εξαψήφιου κωδικού του μαθητή, αυτό πρέπει να διαπιστωθεί από τους επιτηρητές κατά τον έλεγχο, **πριν τη διανομή των θεμάτων και πριν την έναρξη της διαδικασίας απάντησής τους από τους μαθητές**. Σε αυτήν την περίπτωση, ο επιτηρητής καλεί **μέλος της Επιτροπής Εξετάσεων του Εξεταστικού Κέντρου**, το οποίο δίνει άλλο απαντητικό φύλλο στο μαθητή που συμπλήρωσε λάθος τον εξαψήφιο κωδικό του, παίρνει το λάθος συμπληρωμένο απαντητικό φύλλο, γράφει σε αυτό ευδιάκριτα **«ΑΚΥΡΟ»** με κόκκινο στυλό διαρκείας, υπογράφουν και οι δύο επιτηρητές και το φυλάσσουν για να το παραδώσουν στο τέλος της εξέτασης, στην επιτροπή εξετάσεων του Ε.Κ. **Σε καμία άλλη περίπτωση δε αντικαθίσταται το απαντητικό φύλλο του μαθητή.**
* Σε περίπτωση απόντων μαθητών ή μαθητριών αναγράφεται από τους επιτηρητές το όνομα του απόντα στο αντίστοιχο απαντητικό φύλλο με την ένδειξη **«ΑΠΩΝ/ΑΠΟΥΣΑ»,** με στυλό διαρκείας κόκκινου χρώματος, **υπογράφεται από τους επιτηρητές** και παραδίδεται στην επιτροπή εξετάσεων του ΕΚ.
* Από την χρονική στιγμή που φθάνουν τα θέματα στο Εξεταστικό Κέντρο έως και μία ώρα μετά την έναρξη της γραπτής δοκιμασίας, **απαγορεύεται η είσοδος στο και η έξοδος από το Εξεταστικό Κέντρο.**
* Τα θέματα προσκομίζονται στις αίθουσες, από μέλη της Επιτροπής Εξετάσεων του Ε.Κ., οπότε και αναγράφεται στον πίνακα ο χρόνος έναρξης, δυνατής αποχώρησης και λήξης της γραπτής δοκιμασίας.
* Ακολούθως, οι επιτηρητές/τριες, αφού έχει ολοκληρωθεί η διαδικασία ελέγχου των εξαψήφιων κωδικών των υποψηφίων, μοιράζουν τα **φυλλάδια των θεμάτων** στους μαθητές, πάνω στα οποία οι μαθητές αναγράφουν το όνομά τους. Ως πρόχειρο ο/η μαθητής/τρια αρχικά χρησιμοποιεί τις λευκές σελίδες των θεμάτων, ενώ, αν ζητηθούν επιπλέον σελίδες, τους δίδονται κόλλες Α4 για πρόχειρο, στις οποίες ο μαθητής/τρια γράφει το όνομά του και τις παραδίδει στο τέλος στους επιτηρητές μαζί με το απαντητικό φύλλο και το φυλλάδιο θεμάτων.
* Οι μαθητές και μαθήτριες πρέπει να γνωρίζουν ότι **βαθμολογούνται μόνο οι απαντήσεις που είναι σημειωμένες στο απαντητικό φύλλο** με τον τρόπο που έχει προκαθοριστεί.
* Θα πρέπει να τονιστεί στους μαθητές/τριες ότι **δεν μπορούν να σβήσουν μια απάντηση που έχουν επιλέξει πάνω στο απαντητικό φύλλο**. Πρέπει να συμπληρώσουν την απάντησή τους μόνο αφού αποφασίσουν ότι αυτή είναι η τελική τους επιλογή.
* Όταν οι μαθητές/τριες ολοκληρώσουν την εξέταση, παραδίδουν το απαντητικό φύλλο, καθώς και τα πρόχειρα και τα φυλλάδια θεμάτων στους επιτηρητές/τριες.
* Οι επιτηρητές/τριες υπογράφουν **ολογράφως** το απαντητικό φύλλο **παρουσία του/της υποψηφίου** και **φυλάσσουν μόνο αυτό** σε φάκελο στον οποίο τοποθετούνται τα απαντητικά φύλλα των συνυποψηφίων του/της της ίδιας αίθουσας. Τα φυλλάδια θεμάτων και τα πρόχειρα συλλέγονται ξεχωριστά και δε φυλάσσονται.
* Ο επιτηρητής σε καμία περίπτωση δε γράφει οτιδήποτε άλλο πλην της υπογραφής του στο απαντητικό φύλλο του μαθητή.
* Οι δύο τελευταίοι μαθητές/τριες αποχωρούν μαζί από την αίθουσα.
* Οι μαθητές αποχωρούν από το σχολείο με ευθύνη των γονέων και κηδεμόνων τους.

Ευχόμαστε αυτή η δοκιμασία να συμβάλλει στην πρόοδο όλων των μαθητών!

ΑΠΟ ΤΗΝ ΚΕΝΤΡΙΚΗ ΕΠΙΤΡΟΠΗ ΟΡΓΑΝΩΣΗΣ ΔΙΑΔΙΚΑΣΙΩΝ ΕΞΕΤΑΣΕΩΝ ΚΑΙ ΚΛΗΡΩΣΗΣ (Κ.Ε.Ο.Δ.Ε.Κ.)